Nagyapai ölelés a színpadon az adventi vásár második szombatján

Újbuda Önkormányzatának adventi rendezvény-sorozatának mai állomására is sokan látogattak el. A karácsonyi lázban égő forgatagot a vásárlás közben is szórakoztatták az Etele téri színpad fellépői.

Shane bohóc és a Csipet csapat a legkisebbeket varázsolta el, a nagyobbaknak Bodrogi Enikő, az X-Faktor egyik legsikeresebb fellépője énekelt. Meglepetésére nagyapja, Bodrogi Gyula is fellépett mellé pár percre a színpadra, egy kedves, családi ölelésre. A kerület díszpolgárát, a Nemzet Színészét Dr. László Imre polgármester is köszöntötte.

A koncert után Misi bohóc interaktív meséje következett: a történet a hóemberről szólt. A rendezvényt Erdei Zsolt gitárjátéka zárta. A forralt borral fűszerezett, ünnepi díszbe öltözött vásár azonban még estig várta az érdeklődőket.