Csak hóból volt hiány, ünnepi hangulatból nem

Az Etele téri színpad környéke előbb karácsonyi illatokkal és fényekkel, majd – a kilátogató sok-sok családnak hála – újra valódi élettel telt meg.

Az Újbudai Advent második vasárnapjának esti programját Dr. László Imre és Iványi Gábor közös gyertyagyújtása vezette fel. A metodista lelkész szívmelengető szavait a tűztáncos páros lélegzetelállító produkciója váltotta, majd Kollányi Zsuzsi hangja és humora varázsolt egyszerre örömteli és vidám hangulatot az ETELE Plaza előtti térre.

Aki mindezek ellenére esetleg az elmaradó havazás miatt még szomorkodott, azt az este záróakkordjaként színpadra lépő Erdei Zsolt gitárművész búfelejtő blues zenéje egész biztosan jókedvre derítette.

Az Újbudai Advent egészen december 24-ig nyitva áll, sok szeretettel és még több meglepetéssel, valamint sztárfellépőkkel várunk mindenkit a jövő héten is.