Aranyhétvége a Bikás parkban

A Bikás parkban megrendezett Újbudai Adventi Vásáron – amely december 24-éig tart nyitva – program- és ajándékdömping várta az újbudaiakat advent utolsó hétvégéjén. Pénteken, a nagycsaládosok karácsonyán a háromnál több gyereket nevelő családok vehették át az önkormányzati élelmiszercsomagot, a gyerekeket pedig ünnepi műsor szórakoztatta.

A szombat délelőtt az időseké volt, ők az ajándék kürtőskalács mellé kuponokat is kaptak, amelyeket helyben levásárolhattak. A rendezvényt Soltész Rezső koncertje zárta. A délután már a gyerekekről szólt: igazi jégvarázslatban lehetett részük egy interaktív mesejáték segítségével, és jeges ajándékokat is készíthettek.